Norsk Redaktørforening

Styremøte Oslo 2017-04-04

AJ

***Sak 2017-12: Årsberetning og regnskap 2015-2016***

Vedlagt følger årsregnskapet for NR for regnskapsåret 2016, som sammen med årsregnskapet for 2015 skal legges fram for landsmøtet. I eget vedlegg følger også samlet utkast til beretning og regnskap for landsmøteperioden.

Regnskapet for 2016 viser et resultat etter finanskostnader på 371.019 kroner. Dette er rundt 566.000 kroner bedre enn budsjettert, og rundt 5.000 kroner bedre enn den prognosen sekretariatet la frem i styrets møte 6. desember. I vedlagte tabellrapport sammenlignes 2016-tallene både med budsjettet og 2015-tallene. Budsjettavviket skyldes blant annet at vi kom heldigere ut av generalsekretærens vikarperiode enn forventet, hovedsakelig fordi det ble brukt mindre midler enn forutsatt for å erstatte generalsekretæren i hans permisjonsperiode. I tillegg er det underforbruk på et par andre poster, samt at inntektene i sum er litt høyere enn forventet.

**Inntekter**

Kontingenten (NR-kontingent inkl. pensjonskontingent) i 2016 innbrakte 7.454.730 kroner. Det tilsvarer 703 årskontingenter á 10.600 kroner, mot budsjettets forutsetning om 695 årskontingenter. Til sammenligning tilsvarte kontingentinntektene i 2015 704 årskontingenter.

Kontingentinntektene har i de siste årene tilsvart årskontingenter slik:

 2016: 703

 2015: 704

 2014: 733

2013: 765

2012: 761

2011: 736

2010: 722

2009: 773

Administrasjonsvederlaget fra Kopinor og Norwaco endte noe lavere enn forventet. Møteinntektene, som omfatter vår- og høstmøtene, samt NR Kompetanse, er høyere enn budsjettert, men det må sees i sammenheng med at også utgiftene til vår- og høstmøtene er høyere enn forutsatt. Til sammen har de to ”stormøtene” gått i balanse på rundt 1.150.000 kroner. De øvrige møteinntektene gjelder NR Kompetanse. Posten ”andre inntekter” er høyere enn budsjettert. Det skyldes et prosjektstyringstilskudd fra UD i forbindelse med vårt engasjement i Egyptian Editors Forum (EEF). Når posten Prosjektmidler/PFF er høyere enn budsjettert, så skyldes det et tilskudd fra Pressens Faglitteraturfond (PFF) i forbindelse med utgivelsen av «Redaktørjakten».

Samlede inntekter endte på 10.358.855 kroner, som er 425.000 kroner høyere enn budsjettert, og rundt 45.000 kroner høyere enn prognosen.

**Kostnadene**

De samlede kostnader i 2016 endte på 10.005.100 kroner, hvilket er rundt 220.000 kroner mindre enn budsjettert og 63 kroner mer enn prognosen fremlagt 6. desember.

Driftsmessig gir dette et overskudd på 353.755 kroner. Med netto finansposter på drøyt 17.000 kroner blir altså sluttresultat etter finansposter på 317.019 kroner.

**Prosjektkostnader**

Kostnadene til prosjekter (fellesutgifter med øvrige organisasjoner, møter, seminarer og prosjekter) er utgiftsført med totalt 4.658.045 kroner mot budsjettert 4.447.500 kroner, altså en overskridelse på drøyt 210.000 kroner. Det skyldes i hovedsak høyere kostnader på vår- og høstmøtene, samt noe høyere avskrivninger enn budsjettert. På den annen side er utgiftene til «Tiltak i handlingsplanen» mindre enn budsjettert. Vi nevner for øvrig at under posten «Kostnader andre møter» føres utgifter til alle møter utenom vår- og høstmøtene, det vil si alle styremøter, NR Kompetanse, medierettsseminaret, velkomstseminaret, samt andre møter og aktiviteter som NR står bak, enten alene eller sammen med andre. Generelt er posten ”kostnader andre møter” en pekepinn på aktivitetsnivået – i det minste hva gjelder utadrettet virksomhet – i NR-sekretariatet.

**Personalkostnader**

Kostnadene til lønn og andre personalkostnader endte rundt 300.000 kroner under budsjett. Det skyldes som nevnt i hovedsak at det ble brukt mindre midler enn forutsatt i forbindelse med generalsekretærens permisjon.

**Driftskostnader**

De samlede driftskostnader i 2016 beløp seg til 1.662.465 kroner, hvilket er rundt 125.000 kroner lavere enn budsjettert og drøyt 60.000 kroner lavere enn prognosen fra desember. De fleste driftspostene er omtrent i tråd med budsjettet. Avskrivningene er noe høyere enn forutsatt, hvilket blant annet skyldes at det er investert i publiseringsverktøy i forbindelse med redaksjonell årsrapport. Overskridelsen må dermed sees i sammenheng med underforbruket på prosjektkostnadsposten «Tiltak i handlingsplanen». For øvrig er det et betydelig underforbruk på posten reisekostnader.

**Oppsummert**

Driftsregnskapet viser et overskudd på 353.755 kroner, hvilket er rundt 640.000 kroner bedre enn budsjettert. Etter finansposter er resultatet 371.019 kroner, hvilke er rundt 566.000 bedre enn budsjettert.

Forslag til vedtak:

NRs regnskap for 2016, med et resultat etter finansposter på 317.019 kroner, legges fram for godkjenning på landsmøtet i Trondheim 13. mai 2017, sammen med regnskapet for 2015. Av årsresultatet for 2016 overføres 317.019 kroner til egenkapitalen. Årsberetningen for landsmøteperioden godkjennes og legges frem for landsmøtet til orientering.

Vedlegg: Regnskapsoppstilling og balanse





Oslo 4. april 2017

Harald Stanghelle Hanna Relling Berg Hilde Garlid

(styrets leder) (nestleder)

Britt Sofie Hestvik Kjersti Mo Jan Ove Årsæther

Thor Gjermund Eriksen Eirik Hoff Lysholm John Arne Moen

 Arne Jensen

 generalsekretær